Diari Oficial de la Generalitat Valenciana


Sumari del DOGV 3000, del 27-05-1997 (1997/7791)

ORDRE de 20 de maig de 1997, de la Conselleria de Cultura, Educació i Ciència, per la qual es convoquen ajudes econòmiques per als ajuntaments, mancomunitats de municipis, empreses, comerços, indústries, associacions professionals, gremials, empresarials i associacions cíviques sense finalitat lucrativa per a la realització d'activitats de promoció de l'ús del valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3000

Data del DOGV
:   27-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7791


Data del document
:   20-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 20 de maig de 1997, de la Conselleria de Cultura, Educació i Ciència, per la qual es convoquen ajudes econòmiques per als ajuntaments, mancomunitats de municipis, empreses, comerços, indústries, associacions professionals, gremials, empresarials i associacions cíviques sense finalitat lucrativa per a la realització d'activitats de promoció de l'ús del valencià.
  
La Llei Orgànica 5/1982, d'1 de juliol, d'Estatut d'Autonomia de la Comunitat Valenciana determina, en l'article 7, que el valencià és idioma oficial a la Comunitat Valenciana, alhora que indica que s'atorgarà protecció i respecte especials a la recuperació del valencià.
  
La Llei 4/1983, de 23 de novembre, de la Generalitat Valenciana, d'Ús i Ensenyament del Valencià fixa com a un dels objectius específics el de protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial.
  
  
Els articles 7, 27, 28 i 29 determinen que el valencià és llengua pròpia de la Generalitat Valenciana i de la seua administració pública, alhora que estableixen l'obligatorietat de fomentar l'ús del valencià i de propiciar-ne l'ensenyament als funcionaris i empleats públics.
  
Així mateix, el Consell de la Generalitat Valenciana, a través del Pla General de la Promoció de l'Ús del Valencià, vol ser dinamitzador i capdavanter en el procés de promoció del valencià. El pla preveu en les actuacions III.3.4, IV.2.5., IV.4.1. activitats de col·laboració amb els àmbits de l'administració local, de l'economia i de l'associacionisme.
  
Per a dur endavant els objectius, el Govern Valencià té present que el camp d'actuació en el procés de recuperació lingüística és complex i serà eficaç, si s'aconsegueix la confluència de les voluntats de la majoria de ciutadans valencians. En aquest context, s'ha considerat la necessitat d'impulsar en les administracions públiques estructures de promoció del valencià dirigides al comerç i centrades en la retolació, la documentació interna i l'etiquetatge dels productes.
  
Ateses aquestes consideracions, i en virtut de les atribucions que em confereix l'article 35 de la Llei 5/1983, de 30 de desembre, de Govern Valencià,
  
  
ORDENE
  
  
Primer
  
Convocar ajudes econòmiques per als ajuntaments, les mancomunitats de municipis, les empreses, els comerços, les indústries, les associacions professionals, les gremials, les empresarials i les associacions cíviques sense finalitat lucrativa, les destinades a la realització de programes i activitats de promoció de l'ús oficial i social del valencià dins dels àmbits respectius, i també s'aproven les bases que regiran la convocatòria (annex I) i els models de sol·licitud.
  
  
Segon
  
Les mencionades ajudes, per un import global màxim de cent cinquanta milions de pessetes (834.441.823 PTA), aniran a càrrec de la línia 401 del programa 78.41.268.91 del pressupost per a 1997 de la Generalitat Valenciana.
  
  
DISPOSICIONS FINALS
  
  
Primera
  
S'autoritza la Direcció General d'Ordenació i Innovació Educativa i Política Lingüística de la conselleria perquè dicte les resolucions necessàries per al desplegament i l'execució d'aquesta ordre.
  
  
  
Segona
  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.
  
Contra aquesta ordre, que posa fi a la via administrativa, podrà interposar-se recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de l'entrada en vigor, prèvia comunicació a la Conselleria de Cultura, Educació i Ciència.
  
  
València, 20 de maig de 1997
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
ANNEX I
  
  
Bases de la convocatòria
  
  
I. Beneficiaris i objectius de les ajudes
  
Seran objecte de subvenció les activitats de promoció de l'ús del valencià, realitzades durant l'any 1997, segons els criteris següents:
  
  
1. Ajuntaments i mancomunitats de municipis
  
1.1 Beneficiaris
  
Podran sol·licitar ajudes, els ajuntaments i les mancomunitats de municipis de la Comunitat Valenciana. Així mateix, podran quedar excloses aquelles entitats locals a les quals s'adjudicà subvenció el 1996 i no la justificaren en el termini establit, o no ho feren degudament.
  
1.2 Objectius
  
1.2.1 Retolacions i senyalitzacions. Retolar, exclusivament en valencià, els indicadors urbans, els indicadors de carrers, la senyalització interior i exterior dels edificis municipals i la senyalització de camins: se subvencionen les despeses d'adquisició i retolació dels indicadors.
  
1.2.2 Cursos d'ensenyament en valencià per a funcionaris i empleats públics. Tindran una durada mínima de 60 hores lectives, i es realitzaran entre gener i juny de 1997. S'han d'ajustar als programes oral, elemental i mitjà de la Junta Qualificadora de Coneixements de Valencià i hauran de tenir un mínim de 15 alumnes i un màxim de 35. Els professors hauran d'estar en possessió de la titulació corresponent: llicenciatura en Filologia Valenciana, diploma de Mestre de Valencià o equivalents.
  
També podrà sol·licitar-se subvenció per a la realització de cursos per a la població adulta en general, quan es tracte de corporacions locals que no estiguen incloses dins el Programa d'Educació Permanent d'Adults, coordinat i subvencionat a través de la Direcció General de Centres Docents.
  
La subvenció s'ajustarà a les hores lectives i els honoraris corresponents que hauran de constar en el contracte entre la corporació local i el professorat dels cursos. La valoració mínima, per al càlcul dels honoraris, serà de 2.877 pessetes/hora lectiva.
  
1.2.3 Campanya municipal de sensibilització i promoció de l'ús del valencià. Posaran en marxa actuacions que fomenten i utilitzen el valencià en les activitats següents: activitats culturals i divulgatives, l'edició de guies turístiques, d'itineraris de la natura i activitats esportives i l'edició de programes de festes sense publicitat comercial.
  
1.2.4 Creació i/o funcionament de l'oficina municipal de promoció de l'ús del valencià. Les entitats que sol·liciten ajuda per aquest concepte, a més dels apartats anteriors que els interessen, hauran d'emplenar l'apartat 3.4 de l'imprés de sol·licitud i adjuntar la documentació complementària corresponent.
  
L'oficina haurà d'estar dotada de personal especialitzat. Disposarà, com a mínim, d'un tècnic de promoció lingüística pertanyent al grup A o B, el lloc de treball del qual tindrà unes característiques assimilables als que, per a la mateixa funció, té la Generalitat Valenciana.
  
l'oficina tindrà com a finalitats les següents:
  
7.5.2.7 Promoure l'ús del valencià en els diferents àmbits i actuacions municipals, especialment en allò conduent a fer efectiu el compliment de la legislació en matèria lingüística i la coordinació amb les activitats i objectius de promoció de l'ús del valencià aprovat pel Consell de la Generalitat Valenciana.
  
  
0.4.6.8 La programació i realització de campanyes municipals de sensibilització i promoció de l'ús del valencià i de normalització lingüística.
  
5.4.2.4 La realització d'activitats que fomenten l'ús del valencià en àmbits específics com esports, comerç, joventut, temps lliure, associacions cíviques, etc.
  
4.2.9.5 Promoure l'aprovació del reglament municipal de normalització lingüística i coordinar-ne l'aplicació.
  
4.9.1.4 Dinamitzar i impulsar l'ús del valencià a l'interior de l'ajuntament i facilitar assessorament en els aspectes lingüístics i de llenguatges específics.
  
5.3.2.7 Prestar suport a la traducció i la correcció de textos de les publicacions i de tots aquells textos que hagen de tenir una àmplia difusió.
  
3.5.4.7 Organitzar cursos d'ensenyament de valencià per a funcionaris, empleats públics i població adulta no escolaritzada.
  
7.7.2.1 Prestar un servei públic d'assessorament legal i administratiu en assumptes de drets lingüístics.
  
2. Empreses, comerços, indústries
  
2.1 Beneficiaris
  
Podran optar a les ajudes les empreses de caràcter privat, els comerços i les indústries de la Comunitat Valenciana.
  
Tindran caràcter preferent:
  
a) Les empreses que sol·liciten la retolació de vehicles per a la prestació dels seus serveis corresponents als sectors d'activitats següents:
  
- Serveis d'assistència tècnica (línia blanca i marró)
  
- Instal·ladors d'antenes TV i telecomunicació
  
- Reparació-manteniment d'ascensors
  
- Autoescoles
  
- Tintoreries-bugaderies
  
- Empreses de neteja
  
- Distribuïdors de mercaderies
  
- Grues d'auxili de vehicles
  
b) Les empreses que editen, en valencià, guies turístiques d'itineraris de la natura i activitats esportives.
  
2.2. Objectius
  
L'objectiu de les ajudes és:
  
2.2.1 Retolar, en valencià exclusivament, l'interior i l'exterior de les dependències i els vehicles de l'empresa. Se subvencionen les despeses d'adquisició i de retolació dels indicadors.
  
2.2.2 La denominació dels productes i/o del seu etiquetatge. Si es tracta de l'etiquetatge o la informació al consumidor, el text haurà d'estar, com a mínim, en valencià.
  
2.2.3 L'ús del valencià en la documentació administrativa, tècnica, informàtica, i en l'edició de les guies, de l'empresa.
  
3. Associacions sense finalitat lucrativa, professionals, gremials i empresarials
  
3.1 Beneficiaris
  
Podran optar a les ajudes les associacions sense finalitat lucrativa, professionals, gremials i empresarials de la Comunitat Valenciana que estiguen legalment constituïdes.
  
3.2 Objectius
  
Subvencionar els programes referits a activitats de promoció de l'ús del valencià següents:
  
3.2.1 Retolació, exclusivament en valencià, de les dependències de l'associació: despeses d'adquisició i retolació de rètols o cartells indentificatius de l'entitat.
  
3.2.2 Cursos d'ensenyament del valencià destinats a persones adultes. Tindran una durada mínima de 60 hores lectives, i realitzar-se entre gener i juny de 1997. S'han d'ajustar als programes oral o elemental de la Junta Qualificadora de Coneixements de Valencià i han de tenir un mínim de 15 alumnes i un màxim de 35. Els professors hauran d'estar en possessió de la titulació corresponent: llicenciatura en Filologia Valenciana, diploma de Mestre de Valencià o equivalents.
  
La subvenció serà, com a màxim, del 75% dels honoraris del professor del curs, que serà valorat en 2.877 pessetes/hora. La resta serà aportada per l'associació.
  
3.2.3 Activitats de l'associació que tinguen com a finalitat afavorir, difondre i promoure l'ús del valencià en l'entitat o en la població en general.
  
Tindrà caràcter preferent l'ús del valencià en l'edició de guies turístiques, d'itineraris de la natura i activitats esportives. Quedarà exclosa de la subvenció, l'adquisició de material inventariable.
  
  
  
II. Sol·licitud
  
1. Lloc de presentació de la instància
  
Les instàncies s'adreçaran a la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, s'hauran d'ajustar als models que figuren en l'annex, i es presentaran amb la documentació complementària en el Registre General de la conselleria mencionada o de les seues direccions territorials d'Alacant, Castelló o València, o en qualsevol dels llocs establits en l'article 38 de la Llei 30/1992, de 26 de novembre.
  
2. Termini de presentació de la instància
  
2.1 El termini de presentació d'instàncies acabarà el 17 de juny de 1997. Si a partir d'aquesta data, en el termini de tres mesos, no hi ha una resolució expressa sobre la sol·licitud, s'entendrà que ha estat desestimada.
  
2.2 La Direcció General d'Ordenació i Innovació Educativa i Política Lingüística revisarà les sol·licituds per tal que totes les dades exigides en la convocatòria figuren en l'expedient. Si la sol·licitud estiguera incompleta, la Direcció General d'Ordenació i Innovació Educativa i Política Lingüística comunicarà a l'entitat sol·licitant les deficiències perquè, en un termini de 10 dies, siguen esmenades amb l'advertiment que, si no ho fan així, s'arxivarà l'expedient sense més tràmit.
  
  
III. Documentació complementària
  
1. Ajuntaments i mancomunitats de municipis
  
1.1 Retolacions i senyalitzacions. Caldrà presentar la relació de les llegendes que es volen escriure en valencià.
  
1.2 Cursos per a funcionaris i treballadors de l'administració. Haurà de consignar-se, el calendari de realització del curs i el nivell que es vol impartir. S'adjuntarà fotocòpia de la titulació del professor i del contracte, per a 1997, entre la corporació local i el professorat en el qual hauran de constar les hores lectives i els honoraris professionals.
  
1.3 Campanya municipal de sensibilització i promoció de l'ús del valencià. Cal especificar l'objectiu, la temporalització i els elements materials, personals i pressupostaris que s'utilitzaran en la campanya.
  
1.4 Creació i/o funcionament d'oficines municipals de promoció de l'ús del valencià. A més de la informació que figura en el model de sol·licitud, caldrà:
  
1.4.1 Certificat de la secretaria/intervenció de la corporació local en què figure la partida i consignació pressupostària existent per a 1997 per al funcionament de l'oficina. Caldrà especificar les despeses referides a personal i activitats.
  
Si el pressupost per a 1997 encara no està aprovat, caldrà el certificat de l'acord de l'òrgan corresponent en què es compromet, per a 1997, la despesa referida a l'oficina.
  
1.4.3 Respecte al personal adscrit a l'oficina, caldrà aportar:
  
8.1.4.4 Si és funcionari: descripció detallada de la classificació del lloc de treball, grup, nivell, titulacions, requisits, dependència orgànica, etc.
  
4.5.4.1 Si és contractat laboral: descripció detallada de la classificació del lloc de treball, grup, nivell, titulacions, requisit, dependència orgànica i fotocòpia del contracte.
  
2. Empreses, comerços, indústries.
  
2.1 Caldrà aportar fotocòpia del DNI/CIF de l'entitat.
  
2.2 A més d'explicar detalladament el projecte, s'haurà d'aportar la relació de les llegendes que figuraran en els rètols, vehicles, cartells i etiquetes i el pressupost per als quals es demana la subvenció. La Direcció General d'Ordenació i Innovació Educativa i Política Lingüística en farà la correcció lingüística, si ho considera convenient, i ho comunicarà a l'entitat sol·licitant perquè prenga en consideració l'informe.
  
2.3 Per a la denominació de productes i etiquetatge s'haurà de detallar exactament què és el que es vol valencianitzar i el pressupost corresponent.
  
2.4 Per a la documentació administrativa caldrà aportar els textos, en valencià, els documents i el pressupost corresponent.
  
2.5 Per a la valencianització tècnica o informàtica, i de l'edició de guies caldrà aportar una descripció detallada del projecte i el pressupost corresponent.
  
3. Associacions cíviques sense finalitat lucrativa professionals, gremials i empresarials
  
3.1. Caldrà aportar fotocòpia del CIF de l'entitat.
  
3.2. S'hauran d'explicitar les activitats de promoció de l'ús del valencià programades segons el tipus d'associació: culturals, esportives, musicals, de veïns, etc., i el pressupost corresponent.
  
  
3.3. En la sol·licitud de cursos per als membres de les associacions o per a la població adulta en general, s'haurà d'aportar el calendari de realització dels cursos.
  
  
IV. Resolució de sol·licituds
  
1. Les sol·licituds seran estudiades per una comissió tècnica que presidirà el director general d'Ordenació i Innovació Educativa i Política Lingüística, de la qual formaran part el cap de l'Àrea de Política Lingüística, el cap del Servei de Promoció Social del Valencià, el cap del Servei d'Ús Oficial i Acreditació de Coneixements de Valencià, i la cap del Negociat de Promoció Social del Valencià. Cas de produir-se alguna vacant o absència dels membres de la comissió, el director general d'Ordenació i Innovació Educativa i Política Lingüística designarà els suplents corresponents.
  
  
Per a l'estudi de les sol·licituds, la comissió tindrà en compte criteris com: el titular de l'activitat, el nombre de persones a qui va dirigida, el pressupost, l'adequació a les prioritats d'objectius i els criteris tècnics de la Direcció General d'Ordenació i Innovació Educativa i Política Lingüística, interés intrínsec de l'activitat.
  
  
2. El director general d'Ordenació i Innovació Educativa i Política Lingüística, atenent les sol·licituds presentades, i vist l'informe de la comissió tècnica, farà la proposta al conseller de Cultura, Educació i Ciència, el qual resoldrà la seua concessió i la quantitat de la subvenció, que no superarà el 75% de l'activitat desenvolupada pel beneficiari.
  
  
V. Obligacions
  
1. Obligacions dels beneficiaris en general.
  
1.1 Tots els beneficiaris de les subvencions hauran de justificar, en despeses de l'activitat, haver superat, com a mínim en un 25%, la quantitat rebuda com a subvenció.
  
Per a calcular aquesta quantitat, no s'ha d'incloure l'import de l'IVA.
  
1.2 Realitzar, l'activitat que fonamenta la concessió de la subvenció.
  
1.3 Les entitats beneficiàries hauran de comunicar a la Conselleria de Cultura, Educació i Ciència altres ajudes i subvencions obtingudes d'altres organismes per a la mateixa finalitat.
  
1.4 Procedirà el reintegrament de les quantitats percebudes i l'exigència de l'interés de demora des del moment del pagament de l'ajuda, en els casos establits en l'article 47.9 del Text Refòs de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991.
  
D'acord amb l'article 47.8 del mateix text refòs: «Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió. L'import de les subvencions regulades en aquest article en cap cas podrà ser de tal quantitat que, aïlladament o en concurrència amb subvencions o ajudes d'altres Administracions públiques, o d'altres ens públics o privats, supere el cost de l'activitat que ha de desenvolupar el beneficiari».
  
1.5 La submissió a les actuacions de control financer que corresponen a la Intervenció General en relació amb les subvencions i ajudes concedides.
  
1.6 Coordinar amb la direcció General d'Ordenació i Innovació Educativa i Política Lingüística les actuacions de promoció de l'ús del valencià, que s'hauran d'ajustar a les orientacions i les directrius emanades de la Conselleria de Cultura, Educació i Ciència, la qual podrà supervisar-les en qualsevol moment.
  
1.7 Per a la coordinació dels cursos d'ensenyament del valencià, a la qual s'han d'atendre els que hagen estat subvencionats, la Direcció General d'Ordenació i Innovació Educativa i Política Lingüística podrà convocar reunions de treball amb el professorat encarregat de fer les classes.
  
2. Obligacions respecte a les oficines de promoció de l'ús del valencià.
  
2.1 Obligacions dels beneficiari.
  
2.1.1 Fer-se càrrec del personal adscrit d'acord amb els criteris tècnics i lingüístics de la Conselleria de Cultura, Educació i Ciència.
  
2.1.2 Participar en l'organització i finançament de les activitats assenyalades en el projecte.
  
2.1.3 Fer-se càrrec de les despeses d'infraestructura de manteniment, de material fungible i inventariable necessaris.
  
2.1.4 Coordinar amb la Conselleria de Cultura, Educació i Ciència el funcionament de l'oficina ajustant-se a les orientacions i directrius de la Direcció General d'Ordenació i Innovació Educativa i Política Lingüística.
  
2.2 Obligacions de la conselleria.
  
2.2.1 Aportar, per a 1997, la quantia que resolga la conselleria en concepte d'ajuda per al funcionament de l'oficina de promoció de l'ús del valencià.
  
2.2.2 Prestar, a través de la Direcció General d'Ordenació i Innovació Educativa i Política Lingüística, suport tècnic per al funcionament de l'Oficina de Promoció de l'Ús del Valencià, així com per al desplegament de les activitats anuals programades.
  
  
2.2.3. La Direcció General d'Ordenació i Innovació Educativa i Política Lingüística coordinarà i podrà supervisar, en qualsevol moment, les accions de promoció de l'ús del valencià perquè s'ajusten a les orientacions i directrius emanades de la Conselleria de Cultura, Educació i Ciència, i convocar reunions de treball amb els responsables de les oficines de promoció de l'ús del valencià.
  
  
  
VI. Forma de pagament
  
La subvenció concedida es lliurarà en presentar la documentació justificativa adequada de l'activitat per a la qual s'ha concedit la subvenció.
  
  
VII. Justificació de la subvenció
  
El termini de presentació de la documentació justificativa acabarà el 15 d'octubre de 1997. Si la justificació no es presenta en aquest termini s'entendrà que es renuncia a l'ajuda i que la subvenció queda sense efectes.
  
Amb caràcter general per a tots els beneficiaris, la justificació de les despeses ha de superar, com a mínim en un 25%, la quantitat rebuda com a subvenció, una vegada descomptat l'import de l'Impost del Valor Afegit.
  
Per a justificar adequadament la subvenció caldrà presentar:
  
1. Ajuntaments i mancomunitats de municipis.
  
1.1 Certificat on figure la denominació de l'activitat la partida pressupostària, i la quantitat que s'ha invertit en cadascuna. La suma total haurà de superar, com a mínim en un 25%, la quantitat rebuda en concepte de subvenció, i s'ha de fer constar que no s'inclou l'import de l'Impost del Valor Afegit
  
A més de la documentació, de caràcter general, caldrà:
  
  
1.2 Per a la retolació: fotografia model dels indicadors de carrers, de les senyalitzacions interiors, urbanes o del terme municipal i la relació de les llegendes utilitzades en la retolació.
  
1.3 Per als cursos d'ensenyament del valencià: la relació dels alumnes.
  
1.4 Per a altres activitats:
  
- Memòria explicativa de les activitats realitzades a càrrec de la subvenció.
  
- Un exemplar dels programes, els fullets publicitaris, els llibres, els cartells, de l'activitat subvencionada en els quals ha de figurar la col·laboració de la Conselleria de Cultura, Educació i Ciència.
  
1.5 Per a les oficines de promoció de l'ús del valencià: a més de la documentació anterior corresponent, s'haurà de presentar una memòria descriptiva de les activitats realitzades.
  
1.6 Si en la realització d'activitats han col·laborat altres entitats, s'haurà de certificar quines han estat les entitats col·laboradores i la quantitat que ha aportat cadascuna.
  
2. Empreses, comerços, indústries
  
Els beneficiaris de les subvencions que superen les tres-centes mil pessetes (300.000 PTA) hauran d'acreditar, prèviament al cobrament, que es troben al corrent de les seues obligacions tributàries i de Seguretat Social, d'acord amb els article 7, 8 i 9 del Reial Decret 390/1996, d'1 de març, i allò que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775 de 21 de juny de 1996).
  
2.1 Per a la retolació
  
- Fotografia del rètol instal·lat.
  
- Fotocòpia de les factures de l'any 1997 (figuraran totes les dades exigides per la legislació vigent), que hauran de superar, com a mínim en un 25%, la quantitat rebuda en concepte de subvenció, una vegada descomptat l'import de l'Impost del Valor Afegit.
  
  
- Declaració on figure que el beneficiari conserva l'original de la factura.
  
2.2 Per a la denominació de productes o etiquetatge
  
- Una mostra de l'etiquetatge del producte o del material que ha estat subvencionat
  
- Fotocòpia de les factures de l'any 1997 (figuraran totes les dades exigides per la legislació vigent), que hauran de superar, com a mínim en un 25%, la quantia rebuda en concepte de subvenció, una vegada descomptat l'import de l'Impost del Valor Afegit.
  
- Declaració on figure que el beneficiari conserva l'original de la factura.
  
2.3 Per a la documentació administrativa, tècnica, informàtica i l'edició de guies.
  
- Una mostra del material que ha estat subvencionat.
  
- Fotocòpia de les factures del treball subvencionat de l'any 1997 (figuraran totes les dades exigides per la legislació vigent), que hauran de superar com a mínim en un 25%, la quantitat rebuda en concepte de subvenció, una vegada descomptat l'import de l'impost del Valor Afegit.
  
- Declaració on figure que el beneficiari conserva l'original de la factura.
  
3. Associacions cíviques sense finalitat lucrativa, professionals, gremials i empresarials:
  
Els beneficiaris de les subvencions que superen les 300.000 pessetes hauran d'acreditar, prèviament al cobrament, que es troben al corrent de les obligacions tributàries i de Seguretat Social, d'acord amb els article 7, 8 i 9 del Reial Decret 390/1996 d'1 de març i allò que disposa l'Ordre de 30 de maig de 1996 de la Conselleria d'Economia i Hisenda (DOGV núm. 2.775 de 21 de juny de 1996).
  
3.1 Per a la retolació:
  
- Fotografia del rètol instal·lat.
  
- Fotocòpia de les factures del treball subvencionat, de l'any 1997 (amb totes les dades exigides per la legislació vigent), que hauran de superar, com a mínim en un 25%, la quantitat rebuda en concepte de subvenció, una vegada descomptat l'import de l'Impost del Valor Afegit.
  
3.2 Per als cursos d'ensenyament del valencià:
  
- Fotocòpia compulsada de la titulació requerida al professor: llicenciatura en Filologia Valenciana, diploma de Mestre de Valencià o equivalents.
  
- Relació d'alumnes que hi han assistit.
  
- Declaració del professor de la quantitat rebuda en concepte de realització del curs.
  
- Certificat del secretari de l'associació on figure la quantitat pagada al professor per fer les classes, la qual haurà de ser superior, com a mínim en un 25%, a la quantitat rebuda com a subvenció per aquest concepte.
  
3.3 Per a les activitats:
  
- Un exemplar dels programes, fullets publicitaris, llibres, cartells i revistes de l'activitat subvencionada en els quals ha de figurar la col·laboració de la Conselleria de Cultura, Educació i Ciència.
  
- Fotocòpia de les factures del treball subvencionat de l'any 1997, (figuraran totes les dades exigides per la legislació vigent), l'import haurà de superar, com a mínim en un 25%, la quantitat rebuda en concepte de subvenció.
  
3.4. Si en la realització d'activitats han col·laborat altres entitats, la secretaria de l'entitat haurà de certificar quines han estat les entitats col·laboradores i la quantitat que ha aportat cadascuna.